Seymour Levov "Swede" atleta bikaina zen institutuan, eta egun negozio-gizon arrakastatsu bihurtu da. Dawn izeneko edertasun-erregina izandako emakume batekin ezkonduta dago. Baina "Swede"ren bizitza zoragarri horren atzean laino beltzak ageri dira. Haren alaba Merry indarkeriazko ekintza bat egiteaz akusatuko dute, eta desagertu egingo da. "Swede" alabaren bila hasiko da, fami...\nSeymour Levov "Swede" atleta bikaina zen institutuan, eta egun negozio-gizon arrakastatsu bihurtu da. Dawn izeneko edertasun-erregina izandako emakume batekin ezkonduta dago. Baina "Swede"ren bizitza zoragarri horren atzean laino beltzak ageri dira. Haren alaba Merry indarkeriazko ekintza bat egiteaz akusatuko dute, eta desagertu egingo da. "Swede" alabaren bila hasiko da, familia elkartu nahirik. Baina aurkituko duenak barruak nahasiko dizkio. Azalean ageri denari baino gehiagori begiratu beharko dio, eta inguruan duen munduko kaosari heldu: AEBetako familia bat bera ere ez da lehen bezalakoa izango.\nJack institutu bateko ikaslea da, eta bere ama ezkongabearekin (Karen) bizi da hiri bitxi batean. Gizarteak baztertuta dauka, bakartitzat hartzen dute, eta Jackek ez du batere lagunik izango harik eta Karenen senargai berria, Tom, haiekin bizitzera joaten den arte. Orduantxe sartuko da haien bizitzan Mark, Tomen semea. Bi outsiderak berehala egingo dira lagun min, eta, jatetxe ...\nBigas Luna, beste ezeren gainetik, irudien narratzaile bat izan zen: irudi zinematografikoena zein piktorikoena. Hain berezkoa zuen voyeurismo hark film verista bat egiteko irrika bizia piztu zion: gidoirik eta parafernaliarik gabe norbait filmatu, pertsonaia bere purutasun osoan agerraraziz. Ziur aski, horrexek bultzatu zuen bere inguruko errealitatea bideo-eguneroko baten bit...\nYoung-soo margolariak jakin du bere emaztegai Min-jung beste gizon batekin izan zela kopa batzuk hartzen eta harekin borroka egin zuela. Gau hartan bikoteak eztabaida bat izango du, eta Min-jung etxetik irtengo da, denbora-tarte batean elkar ez ikustea komeni zaiela esanez. Biharamunean, Young-soo haren bila joango da, baina ez du topatuko. Bien bitartean, Yeonnam aldean, Young...\nGela batean, bortizki eraildako pertsona batzuen gorpuak agertu dira, eta hormetako batean, biktimen odolarekin idatzia, "amorru" hitza. Urtebete geroago, oraindik ez dute hiltzailea aurkitu. Kasuak besteez fidatzeko jendearen gaitasunari eragin dio, bereziki Tokio inguruko arrantzale-herrixka bateko hiru bikoterentzat, eta Okinawa-rentzat, zeinak iragan misteriotsuko pertsona ...\nGela batean, bortizki eraildako pertsona batzuen gorpuak agertu dira, eta hormetako batean, biktimen odolarekin idatzia, "amorru" hitza. Urtebete geroago, oraindik ez dute hiltzailea aurkitu. Kasuak besteez fidatzeko jendearen gaitasunari eragin dio, bereziki Tokio inguruko arrantzale-herrixka bateko hiru bikoterentzat, eta Okinawa-rentzat, zeinak iragan misteriotsuko pertsona bat ezagutu berri duen. Konfiantzatik harago, amorrua dago. Eta amorruak, bortizkeria ekartzeaz gain, hilketa baten atzean datzan misterioa argitara atera dezake.\nSantiago, Txile. Jesusek 18 urte ditu eta aitarekin bizi da, Hectorrekin, elkarrekin komunikatzeko ezintasuna telebistari esker arinagoa egiten zaien apartamentu batean. Hortik kanpo, K-pop talde batean dantza egiten du, lagunekin ibiltzen da, drogak hartzen ditu, klip kutreak ikusten ditu eta sexua praktikatzen du leku publikoetan, emozio gogorren bila. Eta topatu ere topatuko...\nRikard deformazio larriak dituen autista bat da. Amarekin elkartu nahi du berriro, aspaldi zela banandu egin baitzituzten, eta horretarako petanka-jokoaz eta 60 metroko erraldoi baten laguntzaz baliatu nahi du. Haren gorpuzkera hauskorrak eta kritikara emandako ingurune zakar batek are gogorragoa egiten dute haren bizitza. Ama itzultzeko Europa Iparraldeko petanka txapelketa ir...\nLa reconquista / The Reconquest (Birkonkista)\nManuelak eta Olmok topo egingo dute, non eta hamabost urte lehenago, nerabezaroan, amodioa lehen aldiz bizi izan zutenean, elkarri agindu zioten etorkizun batean. Premisa erromantiko horretan oinarrituz, denboraren bila dabilen pelikula da La reconquista, edo denboraren kontzientziari buruzkoa: galdutako denborari eta berreskuratutako denborari buruzkoa; guri buruz gogoratzen d...\nManda huevos filma Con la pata quebrada dokumentalaren luzapen logikoa da. Film zatiak erabiliz soilik, kontakizun-erritmoan eta umore onez, Con la pata quebradak honako hau laburbildu nahi zuen: nola irudikatu duen Espainiako zinemak espainiar emakumea, hasi 30eko hamarkadatik eta gaurdaino, baita gizartean izan duen eboluzioa ere. Era berean, antzeko tratamendu bat erabi...\nFrantzia - Alemania - Belgika\nEmakumezko lau pertsonaiaren bizitzako lau momentu. Landagunean bizi den haur bat: ezkutaketan jolasean ari dela, tragedia gertatuko da. Nerabe bat, ihesen, gizonen eta gorabaheren segida amaigabe batean harrapaturik, edozer gauza baita hobea bere familiaren etxe atsekabezkoan egotea baino. Gazte bat, Parisera bizitzera joan eta hondamendiaren amildegian kokatuko dena. Eta arra...\nAzken eskola eguna Poloniako hiri txiki batean. Azken aukera da 12 urteko Gabrysia-rentzat, bere maitasuna adierazi nahi baitio gelako mutil bati. Gabrysiak hitzordu sekretu bat antolatuko du, eta xantaia egingo dio bere maitasunaren xedeari, ager dadin. Baina solasaldi intimoa izan behar zuena deskontrolatu egingo da eta ustekabeko amaiera bat ekarriko du. Filmak, begien bista...\nMadril, 2011ko uda. Krisi ekonomikoa, 15-M mugimendua eta milioi eta erdi erromes, Aita Santuaren zain. Inoizko Madrilik bero eta kaotikoenean. Testuinguru horretan, Velarde eta Alfaro inspektoreek ustezko serieko hiltzaile bat aurkitu behar dute. Erloju kontrako ehiza horrek sekula bururatu ez zaien zerbait ikusaraziko die: haiek biak ere ez dira hiltzailearengandik uste bezai...\nAEB - Alemania - Frantzia


Arratia: Zeanuriko ermitarik ermitena\nZeanuri: ermitarik ermitena\n(herri antzerki musikala)\nBibiñe, Anita eta Itziar: aurkezleak eta epaileak\nGazteak 03: bi edo hiru edo lau, sarreran eta bitartekoan\nAzafatak: lehiaketea aurrera eroateko\nJusto eta Pastor. Isidro\nPedro, Santiago, Joan eta Ander\nLuzia eta Ageda. Korua\nLontzo eta Antonio\nEdurretako Ama, Adrian eta Balendin\nBlas eta Urban. Santi Kurutz\nMikel Uribe eta Mikel Altzuste\n(Gazteak 03 taldeko bi edo hiru, egunkari bat (Begitu edo) irakurten dagozalakoan, jarrita edo zutunik)\n-Leidu dozue hau? Arratia Telebistak zuzenean emongo dau Zeanuri: ermitarik ermitena txapelketaren finala!\n-Zeanuri: ermitarik ermitena? Zer berba joko da hori?\n-Ez dira danak ermitak ala? Zelan izan leiteke bat bestea baino ermitagoa?\n-Hemen dinoanez, ermita bakotxak bere kandidaturea agertuko dau: artea, historia, antxinekoa dan ala ez, eta epaileek ermita bat aukeratuko ei dabe herriko ermiten ordezkari. Gero Arratia mailan be egingo ei da txapelketa bera.\n-Ea ekarri hori.\n-Eta publikoak be hartuko ei dau parte, itaun errez batzuei erantzun, eta sariak irabazi: ez dakit nongo ermitara biajea eta…\n-Bai, asto ganean biajea, danok dagoz berton eta!\n-Ez, Euskal Herri mailako ermitarik ermitena aukeratzen danean, haraxe joateko: biajea eta bazkaria eta…\n-Eta noiz grabetan dabe finala ba?\n-Grabau ez, zuzenean emongo dabe, oraintxe hasiko dira Andra Mari parrokian, 6retan edo.\n-Bizkor bagabiz geu be helduko gara.\n-Itxaron, itxaron, Maitaneri guasapa agindu behar deutsat, abisua, harek be urtero egiten dau ermiten ibilaldia eta. Interesauko jako.\n-Goazen, goazen, leku ona harrapatzeko, beteta egongo da-eta.\n(B, A eta I telebistako aurkezle moduan).\nB- Arrastion Arratia Telebistaren bitartez zuen etxeetan gaurko lehiaketaren finala ikusten zagozien guztioi.\nA- Arrastion final hau zuzenean ikusten gure estudioetan zagozien entzule guztioi.\nI- Astez aste, hamahiru programatan zehar, Zeanuriko ermita guztiak bisitatu doguz. Zeuek zarie testigu.\nB- Euren historia eta ohiturak, jaiak eta santuak, artea eta anekdotak batu doguz.\nA- Eliminauta geratu zan Axpeko San Pedro bere egoera negargarriagaitik. Baina zein da Zeanuriko ermitarik ermitena?\nI- Zuen botoak erabakigarriak izango dira Zeanuriko ermitarik ermitena aukeratzeko orduan. Eta txapeldunak Arratia mailako txapelketan parte hartuko dau.\nB- Eta Arratiako txapeldunak, Euskal Herri mailan ETB prestetan dabilen txapelketa nagusian, Arratia ordezkatuko dau.\nA- Zeuek be, gaur gure artean zagozienok, partu hartu zeinkie zuen txalo eta botoakaz, eta sari politak irabazi.\nI- Adibidez, Euskal Herriko ermita txapelduna ezagutzeko biajea, bazkari eta guzti.\nB- Baina ez daigun denpora gehiago galdu, musika apur bat eta hasi gaitezen final handi honegaz.\nA- Suerte ona parte hartzaileei.\nI- Txalo bero bat guzti guztioi!\n3. agerraldia: San Justo eta Pastor. Gero Isidro.\n(Ume bi, santu honeen jantziakaz sartuko dira)\nB- Eta umeok nondik datoz ba? Nortzuk zarie?\nUmeak: Gu Justo eta Pastor umeak gara, Gorbeia magaleko ermitaren santuak, Otzemendiko kofradian.\nB- Eta ze meritu dozue txapelketa hau irabazteko ba?\nJustok: Jesus ume guztien laguna zan eta geu be ume…\nPastorrek: Eta gure ermitea leku zoragarrian dago, eta karobia isituten da han, eta kanpaia barri-barria daukagu, aurrekoa ostu egin euskuen eta.\nB- Eta nongoak izan zinien zuek ba?\nJustok: Gu jaiotzaz Madrilekoak, baina odola isuri genduan Jesus ez ukatzearren…\nPastorrek: Eta orain mundu guztian ezagunak gara.\nB- Madrile aipatu dozue, badaukagu Madrileko beste santu bat ermita eta guzti Zeanurin, sartu daitela… Isidro santua.\n(Sartu Isidro, nekazari jantzita)\nIsidro: Arrastion guztioi. Bai, neu be Madrilekoa naz baina umeok ez dodaz ezagutzen, ni jaio baino askoz lehenago hil ebezan. Dana dala, nire izena askoz entzunagoa da, eta zelako azokea Zeanurin nire egunean, eta zelako mezea, eta zapatu guztietan be bai.\nB- Bueno bueno, santuen artean be badago saltsarik antza, ez ermita artean bakarrik. Txalo handi bat hiruroi eta epaileak, gu hirurok, gure puntuazinoa emongo dogu.\n(Badoaz hirurok. B geratzen da atzean eta aurrera A doa)\n4. agerraldia: San Pedro eta Santiago apostoluak. Gero Joan bateatzailea. Azkenean Ander.\n(Santu honen jantziakaz ume bi)\nSan Pedro: Bueno bueno, orden apur bat hemen. Santuetan lehen, Aita Santua eta apostolua neu naz. Eta ikusi ze ederto konpondu deustien ermita handi zoragarria Undurran. Ermitea baino gehiago, elizea be!\nSantiago: Bueno, neu be apostolua nintzan, eta Jaunaren alde bere odola isuri eban lehenengoa. Eta ez ermitea ez eleizea, nik parrokia daukat Ipiñaburun.\nA- E, e e! Isilik! Hau ez da Vatikanoa eta hemen aurkezle eta epaile garenok daukagu azken berbea. Kontuizue geuk emongo doguzala puntuak finalerako, eta apaltasun gehitxoago hobeto danontzat.\nJoan: (sartu beste ume bat holan jantzita) Horixe dinot nik. Apaltasuna behar dogu hemen. Ni ibili nintzan ardi larruz jantzita pobre basamortuan. Neuk bateatu neban Jordan Ibaian gure Jauna. Neu…\nA- Neu, neu. Zeuk be apalatsun apurtxo bat be beharko zeunke ezta? Eta zer dinozu zure ermitaren gainean, ze defensa daukazu bere alde txapeldun izateko?\nJoan: Ermita zoragarria, Zeanuriko zaharrenetarikoa, bertan ei dago Zeanuriko herriari izena emon eutsan gizasemearen hilobia. Eta zelako lan politak ez dabezan egiten bere jai egunean.\nPedro: Undurran politagoak.\nSantiago: Baina politenak Ipiñan.\nJoan: Zuek hor zabizie, urte baten jai, hurrengoan beharra, jai eguna dan be jakin barik sarritan. Nire jaia bezperatik da ezaguna mundu osoan, su, eta argi eta ur bedeinkatu…\n(Ander sartzen da…)\nAnder: Et, et, et. Apostolua eta martiria neu be banaz. Ermita zoragarria neuk be badaukat. Itzelezko jaiak, nire auzokoak. Eta bistak, zelako bistak: handik Arratia osoa ikusten dala. Ander apostolua nozue, Jesusen lagun minen taldekoa.\nA- Bueno, entzun doguz lauron defensa sutsuak eta pisuzkoak. Sartu itxaroteko gelan, tenplau, nasaitu apur bat, eta suerte ona izan daizuela final honetan. Hemen gagoz, entzuleok, Zeanuri: ermitarik ermitena txapelketa final hau zuzenean emititzen Arratia Telebistaz, bertotik, Zeanuriko Andra Mari parrokitik, gaur hauxe dogu gure estudioa eta!\n(Musikea, badoaz lau santuok, A bigarren planura, I dator aurrera)\nSanta Luzia Altzustekoa\nAgate: Bai bertso motza. Eta zeuk bakarrik dakizuna. Nire bertsoak, ostera, mundu guztiak dakiz eta kanta eta kanta dabiz handik eta hemendik, gauza onen alde dirua batzeako.\nEntzun, jenteak be ederto kantauko ditu eta:\n(Koruak urteten dau, KT ume eta gurasoak):\n(Koruak eta herriak, makilak eta guztiz)\neleiz honetako jentea\npobre ta umilde dabizanentzat\nSanta Ageda martirik maitea\nberak alkantzau ta emon daiskula\nSanta Ageda Korua\nLuzia: Ai gizaja hori, jente askok kantau eta dirua batu, baina gero eurek ederto afalduteko gero!\nAgate: Ez horixe! Hainbat laguneri lagunduko jako holan-eta!\nI: Isi!, zeuek be ez berotu ba, ea gizonon joera txarrak kopiau behar dozuezan. Ea!, badaukazue beste ezer guk, aurkezle eta epaileok, zuon alde gure botoa emoteko ala?\nLuzia: Bai, ipini nire ermitan, lurpean agertu ziran hilobietan, hantxe agertu zala Zeanuriko kurutzerik zaharrena.\nAgate: Edo nire ermita luze zabalean gordeten diren esku-lan ikusgarriak eta nire jai hurrengo domekan koruak kantatzen dituan bertsoak nire bizitza goraipatuz.\nI: Ederto ba. Hona hemen beste hautagai inportante bi. Itxaron ba azken epaia eta suerte ona zuoi be bai gure Zeanuri: ermitarik ermitena txapelketaren final honetan. Txalo bero bana.\n(Musikeaz lagundurik badoaz. I bigarren planoan, B aurreratzen da hurrengo agerraldia zuzentzeko).\n6. agerraldia: Lontzo eta Antonio, pobreen zaindariak\nB: Ez dago ba txapelketa erabagiteko bape errez. Hautagai indartsuak topau doguz. Zeanuri: ermitarik ermitena txapelketa finala su bizian dago. Eta nortzuk dira honeek, hain pobre jantzita datozenak ba.\nLorentzo: Entzun ni nor nazen:\nitxi eiguzu kanta dagigun\nguretzat egin dozuna.\n(Doinua Pello Joxepe. Bakarlari batek edo lehengo koruak, edo koru bien artean banandu bertsoak)\nDiakonua, gaur egungo Caritas taldearen aitzindaria, Erromako pobreen alde odola isuri nebana.\nAntonio: Antonio nozu, santua, gaztea, ermita txiki apal bat daukat herrian, pobreakaz ogia zabaltzeko beharra beti gogoratuko deutsuedana.\nB: Eta zuen ermiten ganean, zer barri? Badago ezer aitagarririk?\nLorentzo: Jakina! Otzemendiko ermitea, antxina parrokia izan zan, entzutetsuak dira nire omenezko jaiak, abuztuaren eguzkipean. Horreek bai jaiak horreek!\nAntonio: Nire ermitea apala da, baina Antonio gaztea naz, eta hainbat jente doa errogatiban Urkiolara nire egunean.\nLorentzo: Eta beste gauza bat gehitu gura dogu. Txapelketa hau irabaziko bagendu, batak zein besteak, irabazitako sari guztia pobreei emongo geunskio.\nAntonio: Jakina, horixe da gure ardurea, Jesusengandik ikasi genduan pobreen aldeko aukera garbia.\nB: Entzutekoak benetan zuen arrazoiak, gogoan hartzekoak. Zoazie bakean azken epaia entzun artean.\nEskerrak giroa baketu eta baretu jakula apur bat; hainbeste ermita eta santu, ez da erreza giroa mantentzea beti lasai.\n(Badoaz musikaz lagundurik santuok, B bigarren planora, A aurrerantza)\nAurkezleak eta gurasoak\n-Orain, telebistaz propagandea sartzen daben bitartean, zuen parte-hartze arteza eskertuko dogu.\n-Persona bakotxari, papel baten, zuen ustez, zein dan Zeanuriko ermitarik ermitena azaltzea eskatuko deutsuegu.\n-Papel batzuk zabalduko doguz, hor agertzen dira ermita guztiak. -Aukeratu bat, eta ipini zuen izena.\n-Boto gehien jaso dauana izango da publikoaren aukerea.\n-Parte hartzen dozuen guztien artean sari sorpresa bat zotz egingo dogu programaren amaieran, direktoan.\n7. agerraldia: Edurretako Andra Mari. Gero Adrian eta Balendin.\nA: Konturatu orduko, ermitarik gehienak egin dabe euren defensea Zeanuri: ermitarik ermitena txapelketaren final honetan. Ea orain nor jatorkun:\nEdurretako Andra Maria,\nGure fedean begoz argia,\nIgiñatik nator, hantxe daukat ermita txiki-txikia. Neu naz mendizale eta artzainen zaindaria, Jesusen Ama, San Inazio egunean gogoratzen dira gehien nigaz zeaniztarrak.\nA: Egia da, sarritan ahaztu egiten dogu ermita txiki apal hau, baina gogoan hartzekoa da…\n(Sartu Adrian eta Balendin)\nAdrian: Neu be ez naz oso ezaguna, baina badaukat Beobiden ermita txiki ikusgarria. Ezagutzen dozue ala?\nBalendin: Piedadean daukat nik neure egoitza, bertotik hur-hurrean, parrokiara datorren jenteak begi bistan nauka, nahiz eta bisita gitxi euki jai egunetik aparte.\nA: Ez arduratu, danak izango zarie kontuan hartuak. Guk gurata ez dogu inor ahaztuko, eta ona da hiru honeek be kontuan hartzea. Txalo bero bana.\n(Badoaz musikaz, A atzera, bigarren planora, aurrera I)\n8. agerraldia: Blas eta Urban. Gero Santi Kurutz.\nI: Eta hona gaur, Zeanuri: ermitarik ermitena txapelketa final honetan, azken hautagaiak. Blas eta Urban.\nBlas: Dimako muga-mugatik nator. Eta ikusten dozuenez gotzainari dagokion mitrea daukat buru ganean. Zuei hainbat eztul eta eztarri min ez ete deutsuedan osatu nik ba! Nire gozoki eta kordoiak gaur egun be erabilten dira.\nUrban: Ni gotzai bakarrik ez, Aita Santu be izan nintzan. Urkiako paraje zoragarri haretan daukat nire ermitea, Uribeko kofradian, leku baketsu, garai eta altuan. Zeanuriko muga jagoten nagoela dirudi.\nI: Egia da, eta hurrenez hurren ospatzen dozue jaia be, ezta?\nEta nor dogu hau ba, isil-isil jatorkun beste hau?\nSanti Kurutz: Muga-mugatik neu bai natorrela, Areatza eta Zeanuri arteko bitartekoa. Jesukristo gure Jaunaren kurutzearen omenez, soloak bedeinkatzeko gogoaz, nor ni baino aproposagoa txapelketa hau irabazteko ba?\nI: Bueno, muga-mugako ermitak ditugu ba txanda honetakoak. Egon lasai, zuen merituak kontuan hartuak izango dira-eta. Pazientzia apur bat badaukazue, laster jakingo dozue-eta Zeanuri: ermitarik ermitena txapelketa final honen emoitza. Gogoratu daigun txapelketa honen esponsor nagusia Fontaneda galletak dirala, barauskarrietarako galleta surtidoen aukera paregabeak, Zeanurin gustukoenak eta aukeratuenak. Eta final hau, zuzen-zuzenean, Arratia telebistaz emititzen gabizela.\n(Badoaz santuok eta kurutzea, B dator lehen planora).\n9. agerraldia: Mikel goiaingeruak\nB: Eta Zeanuri: ermitarik ermitena txapelketaren finalaren azken txanpan, azken hautagi biak, biak izen berekoak; biak jai eguna egun berean ospatzen dabe, nahiz eta meza egunak aldatu beharra egoten dan.\nAltzustekoa: Arrastion. Aingeruak bakarrik ez, goi-aingeruak gara gu, Jainkoaren gudalostearen buruak, Jainkoaren mandatariak, heriotzaren orduan zuen ekintza onak eta ez hain onak neurtuko dituenak.\nUribekoa: Hori guztiori egia da, baina ermitea, garbi, polit eta txukuna neurea, eta ez halan-holan beste bikotx honek daukan lez.\nAltzustekoa: Kontuz zer dinozun gero!\nUribekoa: Ez dot esango ba, herri guztia jakitun dago-eta, ahalegin apur bat egin eta konpondu beharko zendula zure ermitea.\nAltzustekoa: Kopla gitxi niri, zurea baino askoz zaharragoa da nirea-eta.\nB -Gizonok! Zuen kalterako baino ez da-eta zuen pleitoa. Hona gauza onak agertzera eta ezagutzera etorri gara, eta ez zuen arteko norgehiagokak.\nTenplau, eta zoazie apurtxo baten deskansetan.\nZeanuri: ermitarik ermitena txapelketaren finala azkenera heldu da. Lehenego eta behin, herriaren botoak jasoko ditugu, ea herriak zein aukeratzen dauan Zeanuriko ermitarik ermitena.\nIrabazleen artean, Fontaneda galleta surtidu kaxa bat, barauskarrien gailetak hain zuzen be, zotz egingo dogu. Horrezaz ganera, Euskal Herriko ermita txapelduna ezagutzeko biajea eta bazkaria be emongo jakoz irabazleari.\nBaina, argi gelditu bei, Zeanuriko txapelduna, ordezkaria Arratia mailan lehiatzeko, hori geuk, epaile aurkezleok, izendatuko dogu.\n(Tartea emon botoak jasoteko eta kontatzeko, eta irabazleen artean galleta kaxa zotz egiteko. Hau erdi broman egin leiteke)\n10. Azken agerraldia: azken epaia\n-: Zeanuriko parrokian bertan zagozien entzuleok\n-: Arratia telebistan programa hau jarraitu dozuenok\n-: Interneten bidez mundu osoan zehar gugaz bat egin dozuenok\n-: Ez da aukera erreza guk daukaguna gaur\n-Hamaika motibo eta arrazoi eder\n-Hainbat historia eta arte\n-Musikaz eta maitasunez.\n-Hona hemen gure epaia:\nErmita dan-danak, txiki zen handi, zahar zein barri,\nDan-danak txalotu eta goraipatzen ditugu:\nJusto eta Pastor umeen xalotasuna ebanjelioa biziteko orduan. Isidroren otoitza eta lana\nPedro, Santiago eta Ander apostoluen testigutza: eurei esker heldu da gugana kristau fedea.\nJoan Bateatzailearen ahots profetiko argia\nLuzia eta Agedaren esku zabaltasuna eta emakumearen parte-hartzea\nLontzo eta Antonioren pobreen aldeko aukerea\nEdurretako Amaren zaindaritza mendizale eta pastoreakaz\nAdrian eta Balendinen fede alaia\nBlas eta Urban gotzaien zuzendaritza zabal eta osasungarria\nKurutze santuaren oroitza bizizalea\nMikel goiaingeruen zaindaritza eta Jaunaren mezua gureganatzea\nBeraz, gaurko gure irabazlea, eta hurrengo fasera joango dan Zeanuriko ordezkaria…\n(Azafata/azafato batek sobre bat ekarri eta zabalduko dau irabazlearen izena emoteko)\nEta amaitzeko, gabon giro eder honetan, hurreratu gaitezan gura dogun guztiok, Jesus umearen irudiarengana, mun eginaz eta gabon kantak abestuz. Aurretik epaile-aurkezleak, ermita guztien aktoreak, eta gero publikotik gura daben guztiek.\n(Gabon kantak abestuz umearen irudia eskeiniko da.)\n2013-09-10, San Nikolas Tolentinoaren egunean.\nZeanuriko ermitarik ermitena.\nEpaileen azken berbea.\nZeanuriko ermita guztien\nmeritu handiak ikusita,\nAuzokoek zelan maite dabezen eta jagon,\nErmitak Jesusengana hurreratzeko tresna egoki direla kontuan harturik,\nEgunotan gabon jaiak badatozela-eta,\nGure sariaren irabazlea:\nErmita guztiak ex-equo,\ndanak irabazle parez pare.\nZorionak eta txalo handi-handi bat\nermita guztiei eta euren omenez\nantzerki hau prestau dozuen guztioi!


genre_facet:"EIMAk onetsitako materialak" topic_facet:"Fabrikazio mekanikoko produkzioaren programazioa (Heziketa Zikloa). Goi maila" topic_facet:"Ekipamendu eta instalazio termikoak (Modulua)" topic_facet:"Mantentze-lan elektromekanikoa (Heziketa Zikloa). Erdi maila" topic_facet:"Soldadura eta galdaragintza (Heziketa Zikloa). Erdi maila" topic_facet:"Metal Eraikuntzen Irudikapena (Modulua)" topic_facet:"Energi eraginkortasuna eta eguzki energia termikoa (Heziketa zikloa). Goi maila"\nErakusten 1 - 1 emaitzak -- 1 bilaketa honetara '', Bilaketaren denbora: 0,08s\nGeneroa / Forma: EIMAk onetsitako materialak Proposatutako gaia: Fabrikazio mekanikoko produkzioaren programazioa (Heziketa Zikloa). Goi maila Proposatutako gaia: Ekipamendu eta instalazio termikoak (Modulua) Proposatutako gaia: Mantentze-lan elektromekanikoa (Heziketa Zikloa). Erdi maila Proposatutako gaia: Soldadura eta galdaragintza (Heziketa Zikloa). Erdi maila Proposatutako gaia: Metal Eraikuntzen Irudikapena (Modulua) Proposatutako gaia: Energi eraginkortasuna eta eguzki energia termikoa (Heziketa zikloa). Goi maila\nEkipamendu eta instalazio termikoak (Modulua) Energi eraginkortasuna eta eguzki energia termikoa (Heziketa zikloa). Goi maila 1 Energia eta ura (Lanbide Arloa) 1 Fabrikazio Mekanikoa (Lanbide Arloa) Fabrikazio mekanikoko produkzioaren programazioa (Heziketa Zikloa). Goi maila 1 Fabrikazio-teknikak (Modulua) Gehiago ... 1 Instalazio termiko eta fluidodunen mantentzea (Heziketa zikloa). Goi maila 1 Instalazioa eta mantenimendua (Lanbide Arloa) 1 Instalazioak muntatzeko prozesuak (Modulua) 1 Instalazioen irudikapen grafikoa (Modulua) 1 Interpretazio grafikoa (Modulua) 1 Lanbide Heziketa Mantentze-lan elektromekanikoa (Heziketa Zikloa). Erdi maila 1 Mekanizazioa (Heziketa Zikloa). Erdi maila Metal Eraikuntzen Irudikapena (Modulua) 1 Metal-eraikuntzak (Heziketa Zikloa). Goi maila Soldadura eta galdaragintza (Heziketa Zikloa). Erdi maila Guztiak ikusi ... gutxiago ...


Apirilak 23 Zodiac - Horoskopoa osoko nortasuna - Zodiako Zeinuak\nNagusia Zodiako Zeinuak Apirilaren 23an Zodiac Taurus da - Horoskopoa osoko nortasuna\nApirilaren 23rako zodiako zeinua Taurus da.\nSinbolo astrologikoa: Zezena . Sinbolo hau adierazgarria da apirilaren 20tik maiatzaren 20ra jaiotakoentzat, Eguzkiak Tauruseko zodiako zeina igarotzen duenean eta baketasunarekin, sinpletasunarekin, aberastasunarekin, izaera sendoarekin eta tentsioarekin lotzen denean.\nTaurus izena zezenaren latinezko definizioa da, apirilaren 23ko zodiako zeina. Italiarrek Toro deitzen diote espainiarrek Tauro dela esaten duten bitartean.\nKontrako zeinua: Eskorpioa. Horoskopoko taulan, hau eta Taurus eguzki seinalea kontrako aldeetan daude, bihotz beroa eta filosofia islatzen dituzte eta bien arteko nolabaiteko orekatze ekintza egiten dute, batzuetan alderantzizko alderdiak sortuz.\nModalitatea: finkoa. Horrek adierazten du apirilaren 23an jaiotakoen bizitzan zenbat misterio eta lasaitasun dauden eta orokorrean zein jatorrak diren.\nAginte Organoa: Artizarra . Konbinazio honek estetika eta sinpletasuna iradokitzen ditu. Artizarra begi hutsez ikus daitezkeen zazpi planeta klasikoetako bat da. Artizarra ere adierazgarria da bertakoen existentzien malgutasunerako.\nElementua: Lurra . Elementu honek gizalegea eta erantzukizun zentzua zuzentzen ditu eta apirilaren 23an jaiotakoei mesede egiten dien lauren artean dago. Oinarrizko gizabanakoa iradokitzen du.\nZorioneko eguna: Ostirala . Egun hau Tauroaren izaera fidagarriaren adierazgarria da, Artizek gobernatzen du eta adiskidetasuna eta nahia iradokitzen ditu.\nnola egin Aquarius emakumea jeloskor\nZorioneko zenbakiak: 8, 9, 11, 16, 27.\nInformazio gehiago apirilaren 23an Zodiac-en behean ▼\nIparraldeko nodoa Ariesen: abenturazale ausarta\nMartxoak 19 Urtebetetzeak\nzer seinale da maiatzaren 26a\nzodiako zeinuak apirilaren 3rako


Oiartzunen ere demokrazia zero! - GARA\nIdurre Bera Oiartzungo Udaleko hautetsia\nOiartzunen ere demokrazia zero!\nEspainiar eta frantziar estatuek euskal herritarroi beren legediak inposatu eta ezartzen dizkigute: Alderdien Legea da adibideetako bat. Lege horretaz baliatuz eta demokraziaren izenean, hauteskundeetan herriak aukeratutako zinegotziei zilegitasuna kendu nahi diete herritarren borondateari muzin eginez; ez al da, bada, herritarren borondatea, hain zuzen ere, hainbeste aipatzen den demokraziaren oinarria?\nEuskal Herriak eta euskal herritarrok pairatzen dugun jazarpena eta salbuespen egoera izugarria da eta Alderdien Legea, esan bezala, adibide bat gehiago besterik ez da; ezker abertzalea eta bere proiektua egungo marko politikotik eta instituzioetatik desagerrarazteko tresna bat gehiago besterik ez da.\nBaina noski, lege horrek dituen helburuak betetzeko ezinbestekoa da PNVren laguntza, baita, PNVrekin batera alderdi-interesen atzean ezkutatuta, egoera baliatzen duten beste alderdien laguntza ere.\nAipatutako salbuespen egoera eta demokrazia falta salatzeko, ezker abertzaleak mozio bat aurkeztu zuen Euskal Herriko udaletan, baita Oiartzunen ere; mozio horiek eztabaidatu eta egoera honen aurrean konpromisoak hartzeko. Baina ezin! Oiartzunen ezin izan zen deus ere eztabaidatu, pleno hartara Oiartzun Bai (OB) eta Ezker Batuko (EB) ordezkaririk ez zelako agertu, ez mozioa bera ez eta beste puntuak lantzera ere.\nFuntsean, mozioak herritarren borondateari aitortzen dio zilegitasuna eta, lege inposatuen gainetik, hautetsiok borondate hori errespetarazteko dugun betebeharra azpimarratzen du. Dirudienez, ezinbesteko oinarri eta printzipio demokratikoa den ideia hau eztabaidatu eta onartzeko arazoak dituzte, eta hala bada... berriz ere agerian geratzen da OB (PNV eta EAko kideek osatutako koalizioa) eta EB alderdietako kideen borondate falta denon eskubide zibil eta politikoak bermatze aldera, urratsak emateko herritik bertatik hasita.\nBeno, barkatu. Urratsak eman, eman dituzte. Euskal Herriak bizi duen gatazka politikoa Ibarretxeren kontsultak konponduko duela «saldu» eta protagonismoa bilatu nahian Madrildik iritsitako debekuaren aurrean haserrea adierazten saiatzen diren bitartean, PNV lanean aritu da zintzo arraio. Hori uler daiteke behintzat aste honetako egunkarietako titularrak irakurrita; PSOEk eta PNVk ezkutuan gordeko omen dituzte euren itunaren zehaztasunak. Baina zein zehaztasun? Hemen agerian geratu den zehaztasun bakarra da beste behin ere PNV Espainiako Gobernuaren eskutik helduta joango dela behar duen guztietan (aurrekontuak, AHT, debekuak...). Hori da Euskal Herriari eskaintzen diotena. Beti ere, bere alderdi interesak defendatzeko noski. Baina noiz iritsiko da bestelako interesak alde batera utzi eta Euskal Herri osoaren eta euskal herritar guztien interesak zintzoki defendatzeko unea?


Gure haurrekin egin dezakegun jarduerarik aberats eta interesgarrienetako bat, ipuinekin aritzea da; aldaera guztietan, gainera: ipuinak papelean zein ahoz kontatuz, besterik gabe marrazkiak ikusiz, antzeztuz, bukaera berriak asmatuz, hitz solteetatik abiatu eta ipuinak sortuz taldean…Kotxeko bidaia luzeetarako edo neguko arratsalde ilunak arintzeko ere baliabide apartak dira. Gurasoekin ikusita, anai-arrebekin edo bakarrik arituta ere, gozamenarekin lotzen dut nik irakurketa.\nIpuinen eragin positiboa azpimarratzeko, alde afektiboa, hizkuntza aberastekoa, haurra arduratzen duten gaiak hitzetara ekartzen laguntzekoak eta beste asko azpimarratu ahal izango genituzke, baina nik, gaurkoan, ipuinei eman diezaiekegun ukitu matematikoaz aritu nahi nuke.\nHasteko, ariketa bat proposatzen dizuet. Har ezazue eskura daukazuen edozein ipuin, eta jantzi ditzagun “matematikaren betaurrekoak”; ea zer ikusten dugun. Irudiei begiratuz, okurritzen al zaizue matematikarekin zerikusia duen ezer? Zerrenda bat jarriko dut, ideia bezala:\nMarrazkietako elementuak kontatzea. Gutxi badira banaka eta asko badira binaka edo hirunaka.\nLerro zuzen, kurbatu itxi edo irekiak identifikatzea.\nIrudi geometrikoak identifikatzea eta hatzamarrekin perimetroak errekorritezea.\nEzkerrean, eskuman, gainean, azpian, aurrean atzean… kontzeptuak identifikatzea eta erabiltzea.\nZenbakien aldaera ordinala erabiltzea: lehenengo, bigarren, hirugarren…\nIrudietan eragiketa matematikoak identifikatzea.\nPertsonaien edo objektuen tamainekin jokatzea, proportzioak lantzeko.\nIkus dezagun adibide konkretu bat:\nEtxean daukagun ipuin bateko irudi bat da; bertan txoriak kontatu daitezke; zirkunferentziak eta laukiak identifikatu daitezke; txori bakoitzak bi begi badauzka begi kopuru totala kalkulatu daiteke binaka kontatuz edo biderketa bat eginaz; ezkerreko orrialdeko txoriak 2 badira eta eskumako orrikoak 5, guztira zenbat dauden batu daiteke; telefonoa mutikoaren parean dagoela edo leihoa neskaren atzealdean dagoela azpimarratu daiteke; neskaren altuera 1m dela suposatuz, alboan daukan mahaitxoaren altuera metro erdi dela ondorioztatzea ere posible da…\nIkusten duzuen moduan, marrazkia matematikoki zukutzea da proposatzen dudana.\nHau guztia, noski, inguru erlajatuan eta modu ludikoan. Ikusi-makusi jolas batekin, agian; edo bestela “ezetz aurkitu borobil bat marrazki honetan?” txandaka jolastuz. Adin edo trebezia ezberdineko haurrak ari badira marrazkiari begira, bakoitzari egokitutako xehetasunak behatu daitezke.\nProbatu ezazue, ea zer iruditzen zaizuen.\nBeste alde batetik, matematika gaitzat hartzen duten ipuin eta istorioak ere badaude eta horiek ere kontuan hartuo ditugu.\nHona hemen zerrenda labur bat:\n“Zenbakien guda”: Ipuin honetan 1 zenbaki jeloskor batek eta ken erregearen laguntza jasotzen du beste zenbakiak 0raino txikitzeko lanean. Ipuin hau ulertzeko, haurrak barneratuta izan behar du kopuru kontzeptua; zenbakiak eta hauen grafia jasotzen hasita egon behar du eta eragiketa txikiak ulertzen ere hasita egon beharko du. (Juan Darien; Txalaparta argitaletxea)\n“Por cuatro esquinitas de nada”: Borobiltxoak eta laukitxo bat ageri dira oso esanguratsua den arazo bat ezin konpondu. Forma geometrikoak ikusteko, kontaketa txikiak egiteko eta batez ere planteatzen duen gaiaren inguruan hausnartzeko aukera bikaina ematen du. Haur txikiei gustatuko zaie eta zaharragoekin hausnarketa sakonak egin ahal izango ditugu.(Jerome Ruillier; Juventud argitaletxea)\n“Historia del uno”: 1 zenbaki bakartia etxetik ateratzen da lagun bila. Beste zenbakiak ezagutuko ditu bidean. Grafia eta kopuruak agertzen dira. Errimatutako textua da. (Maria Luz Uribe eta Fernando Krahn; Destino argitaletxea)\n“The rabbit problem”: Fibonacciren zenbakiaren bueltan jarduten du. Ez dauka texturik. Ikusi eta behatzekoa da nagusiki. Marrazki eta irudiei dagokionez xehetasuenez josia dago, eta bukaeran sorpresa txiki bat ere ematen digu. (Emily Gravett, Macmillan argitaletxea)\nKoloreak, zenbakiak, aurkakoak eta formak agertzen zaizkigu liburu honetan. (Julie Safirstein; Ttarttalo argitaletxea)\nGazteentzako ere proposamen bat jartze aldera, hona hemen Robert-en istorioa. Gauero deabrutxo bat agertzen zaio gure mutilari ametsetan eta hainbeste gorroto dituen matematiken munduan murgiltzen lagunduko dio. Robert gero eta seguruago eta gero eta ausartago sentituz joango da. (Hans Enzensberger; Siruela argitaletxea)\nZerrenda bat egiten den bakoitzean bezala, asko izango dira kanpoan geratu diren tituluak. Ekarpenak jasotzeko prest nago… beraz bateren batek titulu interesgarriren bat badu, gustura jasoko dut sarrera honetan.\nPD: Artikulu honen ostean beste bi ere egin ditugu gai honi helduta. Hemen daude loturak:


‘Jatorri ezberdinetako esperientziak’ proiektua abian da – UDALemoa\n‘Jatorri ezberdinetako esperientziak’ proiektua abian da\n“Jatorri ezberdinetako esperientziak” izeneko proiektu honek norabide biko ekimena izan nahi du: Lemoa helmuga, eta abiapuntu moduan. Harrera herria gara, eta izan nahi dugu, baina aldi berean pertsona eta kolektibo hauen ibilbideaz asko daukagu ikasteko. Hartu-eman honek elikatzen du gure etorkizuneko herria\nEz dago erantzunik‘Jatorri ezberdinetako esperientziak’ proiektua abian da sarreran\nLEMOAK HARRERA HERRIA IZAN NAHI DU, ETA HAINBAT DIRA AZKEN URTEETAN ILDO HORRETAN GARATU DIREN PROIEKTUAK. 2018AN, “LEMOA, JATORRI ANITZ HERRI BAT” LEMAPEAN LOGO LEHIAKETA MARTXAN JARRI ZENETIK, ASKO DIRA EGIN DIREN EKIMENAK, ETA HORIEN ARTEAN, NABARMENTZEKOA DA 2019AN SORTU ZEN HARRERA PROTOKOLO INTEGRALA. PROTOKOLO HORREN EMAITZA IZAN ZEN sei hilabetean behin egiten diren ONGI ETORRI SAIOAk.\nAurten, eta ikusita Lemoan erroldatu berriei harrera bermatzen zaiela, beste pauso bat emango da: jatorri ezberdineko lemoaztarrekin batu, eta protagonismoa eman. 5 saio burutuko dira eta saio horietatik aparte, espazio informalei emango zaie garrantzia ere. Adibidez, Lemoatxeko gerra zibileko batailan gertatutakoa azalduko zaie, Lemoako historia ezagutu dezaten. Munduko medikuak – Médicos del Mundo (Bilbo) gobernuz kanpoko erakundeak dinamizatuko ditu saioak, eta jorratuko diren gaiak hauek dira:\n1. Lemoako baliabideak ezagutzea.\n2. Aniztasuna / kulturartekotasuna.\n3. Arazoak, zailtasunak, beharrak.\n5. . Batzen gaituena\n6. Taldeak berak landu beharreko gaiak.\n“Jatorri ezberdinetako esperientziak” izeneko proiektu honek norabide biko ekimena izan nahi du: Lemoa helmuga, eta abiapuntu moduan. Harrera herria gara, eta izan nahi dugu, baina aldi berean pertsona eta kolektibo hauen ibilbideaz asko daukagu ikasteko. Hartu-eman honek elikatzen du gure etorkizuneko herria, eta partaideak euren komunitateetan bozgorailua izatea nahi dugu” azaldu du Saioa Elejabarrieta Lemoako alkateak.\nParte-hartzaileen partetik, Yolanda Oquelí guatemalarrak ekimenaren garrantzia nabarmendu du: “Jatorri ezberdinetako esperientziak gure historia kontatzeko aukera da, Lemoako jendearekin partekatu ahal izateko. Elkar aberasten duten ikuspegi, bizipen eta bizi-proiektu desberdinak ditugu, eta hori Lemoari eta bertako jendeari egin diezaiekegun ekarpen baliotsua dela uste dut”.\nAkhond Ishaq pakistandarraren ustez, “elkar hobeto ezagutzeak elkar hobeto ulertzea dakar”, eta horrela iritzita, Paula Ekhinmof errumaniarrak, Sabbah El-Ouddy marokoarrak eta Muath Hamed palestinarrak ere prentsaurrekoan parte hartu dute.\nUda berezia prestatu du Lemoako Udalak herriko gazteentzat. Hezkuntza emozionala, ahalduntze pertsonalerako bidaia moduan planteatu da. Istorio bat sortuko da, nork bere burua ezagutzeko eta garapen pertsonalerako haria izango duena. Norberaren gaitasunak eta bertuteak ezagutzeko, zein helburuak eta ahaleginak bideratzeko ezinbesteko bizipen-saioak. Helburu espezifikoa Lemoako gazteek elkar ezagutzea, onartzea eta errespetatzea da.\nIzen-ematea ekainaren 14a arte zabalik\nEKAINAK 28 LGTBIQ+ ASKAPENAREN EGUNA: BOLLO BERTSO SAIOA\nHaizea Arana eta Saioa Alkaiza bertsolariek LGTBIQ+ ikuspegitik bertsoak inprobisatuko dituzte, testuinguruan sortzen diren dinamika eta egoerei erantzunez, eta beti ere Amaia Agirrek iradokitako gaien inguruan.\nObretako brigadaren konponketak\nKonponketa txikiekin jarraitzen du obretako brigadak. Espaloiak, hormak eta kaleko beste elementu guztien azterketa egin ondoren konponketekin hasi gara herriko leku ezberdinetan.\nSarrerak agortu arte izen-ematea zabalik\nEtiketak Emozioen iraultza, Gazteak, Jatorri ezberdinetako esperientziak, Udalekuak 2021\n← El proyecto ‘Experiencias de diferentes orígenes’ ya está en marcha → Lurpeko edukiontziak kenduko ditu Arratiako Udalen Mankomunitateak


Tiktok sare sozialean esku hartuko dute AEBek, «segurtasuna» tarteko | Mundua | Berria\nSakelako telefono bat, ByteDance enpresa txinatarraren Tiktok sare sozialarekin. HAYOUNG JEON / EFE Tamaina handiagoan ikusi\nTiktok sare soziala «nazio segurtasunerako» arrisku bat izan daitekeela iritzita, haren gaineko neurriak hartuko dituela iragarri du AEBetako Gobernuak. Donald Trump herrialdeko presidenteak ostiralean azaldu zuenez, aukeretako bat da sare sozialaren erabilera guztiz debekatzea AEBetan. Tiktoken jabea Byte Dance Txinako enpresa da, eta plataformak erabiltzaileengandik biltzen dituen datu pertsonalak Txinako Gobernuaren eskuetara irits daitezkeela uste du Etxe Zuriak. Debekuarena ez da aztertzen ari den aukera bakarra. Byte Dance enpresa sare soziala saltzera behartzeko aukera ere aipatu da. Enpresa elkarrizketetan ari da jada Microsoftekin eta inbertsore talde batzuekin.\nCFIUS AEBetako Atzerri Inbertsioetarako Batzordeak Byte Dance Txinako enpresa ikertu du, hainbat parlamentariren eskariz. Byte Dancek Musical.ly aplikazioa eskuratu zuen 2017an, eta aplikazio hura bideoak zabaltzeko Tiktok sare sozial arrakastatsua bihurtu zuen ondoren. CFIUSek ebatzi du Byte Dancek Tiktok saldu behar duela, segurtasun nazionaleko arrazoiengatik.\nAEBetako Gobernuak, baina, ez du baztertu are gogorrago jokatzea. Trumpek argi utzi du sare soziala debekatzearen aldekoa dela. Presidenteak agindu exekutibo baten bidez gauzatu dezake erabakia. Hala ere, aitortu du aukera gehiago daudela. Datozen egunetan hartuko du erabakia.\nTiktoken AEBetako kudeatzaile Vanessa Pappasek Etxe Zuriari erantzun zion atzo plataforma ez dela «inora joango», eta AEBetan 1.500 langile dituela nabarmendu zuen. Enpresak gezurtatu egin zuen erabiltzaileen datu pertsonalak arriskuan daudela eta Txinako Gobernuari helarazi dizkiola. «Ez genuke egingo eskatuta ere», adierazi zuen Hilary McQuaide bozeramaileak.\nTiktokek 800 milioi erabiltzaile baino gehiago ditu mundu osoan, eta bereziki ezaguna da gazteen artean. AEBak dira Tiktoken merkaturik handiena. Horrenbestez, aplikazioaren arduradunentzat lehentasunezkoa da herrialdean jardunean jarraitzea.\nMicrosoftek edo beste edozein eroslek ez dute nolanahiko inbertsioa egin beharko, hura erostekotan. Plataformak 85 mila milioi euroko balioa du, Pitch Book ikerketa taldearen arabera. Microsoftentzat inbertsio erakargarria litzateke, nolanahi ere, ez baita gazteen artean arrakastatsua den sare sozial baten jabe, lehiakide dituen gainerako enpresa digital erraldoiak ez bezala.\nTrumpen gobernuarekin harreman sendoa du Microsoftek. Berriki, Pentagonoari biltegi birtualaren zerbitzua eskaintzeko kontratua eskuratu du. Konpainiak Tiktok erosiko balu Etxe Zuriaren segurtasun kezkak baretuko liratekeela uste dute askok.\nEz litzateke lehen aldia\nAEBetako Gobernuak Tiktok sare sozialean esku hartzea erabakiz gero, ez litzateke «nazio segurtasuna» babesteko halako neurri bat hartuko lukeen lehen aldia izango. Iaz, Etxe Zuriak Grindr gizonezkoen arteko harremanetarako aplikazioaren kontrola beste enpresa baten esku uzteko agindu zion jabe zuen Txinako konpainiari. Washingtonek argudiatu zuen Txinak AEBetako ordezkariei xantaia egiteko erabil zezakeela aplikazioa.\nBeijing Kunlun Technology enpresaren jabeak akordio bat lortu zuen CFIUS batzordearekin aurten, aplikazioa San Vicente Acquisition inbertsio taldearen esku uzteko, baina erosle hark enpresa jabearekin lotura estuak zituela argitaratu zuen Reuters berri agentziak.\nMartxoan, berriz, AEBetako Gobernuak Txinako enpresa bat behartu zuen hotelentzako softwarea ekoizten zuen konpainia batean zuen kapitala saltzera.\nTiktoken kasuan, Etxe Zuriak sare sozialaren gaineko kezkak azaldu ditu hainbatetan azken hilabeteetan. Mike Pompeo AEBetako Estatu idazkariak plataforma ixteko aukera aztertzen ari zirela jakinarazi zuen uztail hasieran.\nBestalde, AEBetako lurreko armadak eta itsas armadak aplikazioa debekatu zuten beren telefonoetan. Pentagonoak erakundeko kideei aplikazioa sakelakoetatik ezabatzeko eskatu zien iaz, segurtasun arrazoiak tarteko.


2019ko maiatzaren 20a, astelehena | Ordua Euskal Herrian 06:51:15\nHiru zutabe izango ditu mobilizazioa eta Gasteizko toki banatik aterako dira: lehena, Abastos plazatik, bigarrena San Anton Plazatik eta hirugarrena Prado Parketik. Guztiak 18:00etan irtengo dira. Andra Mari Zuriaren plazan dira elkartzekoak, 18:30ak aldera.\nOhar bidez helarazitako mezuan plataformak dio egungo hezkuntza sistemak “desberdintasunak errepikatu eta areagotu” egiten dituela. Esaterako, EAEn, baliabide urriko familien edo etorkinen %75 eskola publikoan dago. Gasteizen egoera muturrekoagoa da, ehunekoa %92ra iristen baita. Datuok haur eta lehen hezkuntzakoak dira.\nEskola publikoa bigarren maila batean uztea ez ezik, egungo egoerari sistema publiko dual bat gehitu behar zaiola diote antolatzaileek. Hau da, diru publikoz hornitzen diren ikastetxe pribatuak. Duela 30 urte hauek sortu zirenetik, eskola publikoaren “gainbehera” geldiezina izan dela nabarmentzen dute, besteak beste, baliabide gutxiago bideratu direlako hezkuntza publikora. Gainera, nahiz eta diru publikoa ikastetxe horietan inbertitu arren, hainbat eta hainbat familiarentzat sarbide kuotak ordainezinak izaten jarraitzen dutela ohartarazi dute.\nIkasleen jatorriarengatik edo maila sozio-ekonomikoarengatik eragindako eskola segregazioaren amaiera eskatuko dute ostiraleko manifestazioan. Gainera, eskoletan izena emateko udal bulego bakarrak sortzea eskatu dute, diru publikoarekin finantzatutako ikastetxe guztien benetako doakotasuna, eta heziketa laikoa jasotzeko eskubidearen bermea hezkuntza sare guztira zabaltzea.\nRuben Sanchez Bakaikoak gaiari buruz idatzi du Argian duen blogean. Hemen irakur dezakezue artikulua.\nKanal hauetan artxibatua: Eskola segregazioa | Gasteiz\nHartzen dituen erabakiek eragileen kontsentsua dutela agertzea gustuko du Jaurlaritzak, baina Hezkuntza Sailak bi proiektu atzera bota behar izan ditu epe laburrean, jasotako kritikengatik: Herenegun programa eta eskola-jantokietarako proposamena. EAErako Hezkuntza Legeak ere korapilatuta jarraitzen du, eskola-segregazioaren gaiak bezalaxe, eta gainera laster azalpenak eman beharko ditu sailburuak Legebiltzarrean, Lanbide Heziketako finantzaketan irregulartasunak antzeman dituztela-eta.\nAtzerritar jatorriko ikasle berrien eskolatzea hirukoiztea espero du Ikastolen Elkarteak\nAraba, Bizkaia eta Gipuzkoan Eskolatze Batzordeetako irizpide-aldaketak eragina izaten ari dela esan du Ikastolen Elkartean, Bilbon egindako agerraldian: “Atzerriko jatorria duten ikasleen eskolatzea gero eta modu orekatuagoan egiten ari dira”.\n2018-10-18 | Mikel Garcia Idiakez\nJatorri atzerritarreko ikasleen segregazioa gainditzeko Ikastolen Elkartearen proposamena\nJatorri atzerritarra duten ikasleengan fokua jarrita, horien gehiengoa eskola publikoan kontzentratu ez dadin eskolatze batzordeetan hezkuntza eragile guztiek parte hartzea, hizkuntza ereduak desagertzea (eta murgiltze eredua ezartzea), harrera plan integralak egitea eta itunpeko ikastetxeetara baliabide gehiago bideratzea proposatu dute ikastolek, besteak beste.\n2018-10-15 | Mikel Garcia Idiakez\nGiza Eskubideen Batzordera eraman nahi dute eskola-segregazioaren gaia\nEskola-segregazioa hezkuntzatik harago gizarte osoa inplikatzen duen gaia dela eta giza-eskubideak urratzen direla sinetsita, Eusko Legebiltzarreko Giza Eskubideen Batzordean agerraldia eskatuko du Steilas sindikatuak.\n2018-10-05 | Mikel Garcia Idiakez\nLegebiltzarrean ez da hil eskola-segregazioaren eztabaida. Orain zer?\nEskola-segregazioa gainditzeko herritarrek aurkezturiko lege-proposamena Eusko Legebiltzarrean eztabaidatzeari ateak itxi dizkiote EAJ, PSE eta PPk, baina oraindik soka luzea ekarriko du gaiak. Plataforma herritarrak presio egiten jarraitzeko asmoa du, Ikastolen Elkarteak udazkenean aurkeztuko du bere proposamena gaiaren inguruan, eta ikusteko dago Jaurlaritzak aurrera atera nahi duen hezkuntza legean nola jorratuko duen eskola-segregazioa.\nEskola-segregazioaren eztabaida, legebiltzarrean tabu?\nOstegun honetan bozkatuko dute Eusko Legebiltzarreko alderdiek: eskola-segregazioari aurre egiteko 17.000 herritarren babesa lortu duen lege-proposamena (10.000 sinadura nahikoa dira egitasmoa aurkezteko) tramiterako onartu ala eztabaida atzera bota erabakiko dute. Jaurlaritzak aurreratu du tramitearen aurka bozkatuko duela, eta haserre daude proposamenaren bultzatzaileak: hori da herri-ekimen legegileek merezi duten harrera? Noiz arte atzeratu hezkuntza segregazioaren gaia? Beldurra al zaio... [+]


Polonia helmuga, lehen geltokia - EIZIE\nJean Haritschelhar, in memoriam - Karlos del Olmo\nTartuforen itzulpenaz gogoetan - Juan Martin Elexpuru\nIvo Andritxen Zubi bat Drinaren gainean eta zeharbidezko itzulpena - Karlos Zabala\nTierra pisada, por donde se anda, camino antzezlanaren itzulpen prozesuaz - Agus Perez\n‘31 eskutik’ bloga: urtebete auzolanean - Miren Iriarte, Patxi Petrirena\nEuskara-finlandiera hiztegiaren sorrera:\ntaldean egindako hiztegia - Joseba Ossa\nItsasargiak iluntasunean. Ideologia eta itzulpengintza:\nikuspegi feministak eta postkolonialak - María Reimóndez\nItzulpengintzako liburu-aldizkarien berri - Elizabete Manterola - Xabier Mendiguren Bereziartu\nSenez 44 (2013) »\nData: 2013ko urria\nSaioak nola edo hala prestatu, polonierazko hitz eta esamolde beharrezkoenen zerrenda inprimatu, Poloniaren eta Poznańen historiari buruzko Wikipediako sarrerak behintzat irakurri, eta halaxe abiatu ginen mutil-laguna eta biok azaroko larunbat hotz hartan Loiuko aireportura. Ez, mutila ez zetorren nirekin aireportura maleta eramaten laguntzera, nirekin batera hegazkina hartzera baizik, ni baino ipurtarinagoa baita halako kontuetarako (esan dezadan hemen Yannick quebectarra dela, eta Euskal Herrian daramatzan hiruzpalau urte hauetan Europako hamaika herrialdetan aurkitu duela nor bisitatua edo zer ikusia…). Han gindoazen, beraz, euskaldun bat eta quebectar bat Loiutik Munichera eta handik Poznańera, hegazkinean polonierazko hitzak ikasten eta azentu bereziz josiriko letra haiek nola demontre ahoskatzen ziren asmatu nahian.\nLau bat orduko bidaiaren ondoren, uste dut nahiko modu sinesgarrian lortu genuela hurrengo egunetan egoera bat baino gehiago salbatuko zizkigun esapide zorionekoa ahoskatzea: “Nie mówię po polsku. Czy mówi Pani po francusku / angielsku / niemiecku?”, hau da: “Ez dakit polonieraz. Badakizu frantsesez / ingelesez / alemanez?”. Ez genekien Ania Andersz, Amaia Donések Poznańeko aireportura gure bila bidali zuen euskara-ikaslea, zenbateraino izango zen euskaraz komunikatzeko gai, eta, badaezpada ere… Ezusteko ederra hartu genuen, ordea, Aniarekin topo egitean: euskara hutsean zuzendu zitzaigun Poznańeko aireportu txiki eta mortu hartan bi turista galduren pare ikusi gintuenean. Etnohizkuntzalaritzako ikasketak egiten ari omen zen, eta unibertsitateak eskaintzen zituen hizkuntza ez-indoeuroparren artean euskara hautatu omen zuen. Gasteizko Letren Fakultatean ere hainbat hilabete emana omen zen Erasmus truke-programa baliatuz, eta oso txukun moldatzen zen euskaraz.\nAniaren eta bere mutil-lagun Arturren autoan sartu, eta hirirantz abiatu ginen. Goizeko bostetan gosaldutako zerealak aspaldi digerituta genituenez eta bezperan hainbesteko maitasunez prestatutako ogitarteko goxoak hozkailuan ahaztuta utzi genituenez, goseak amorratzen geunden Poznańera iristerako, eta gogotsu onartu genuen Aniak eta Arturrek Poloniako janari tipikoa zerbitzatzen zuen jatetxe batera joateko egin ziguten proposamena. Behi bat ere irensteko moduko gosea genekarren arren, nekez bukatu genituen atera zizkiguten bi platerkadak: zopa lodi goxo-goxo bat, non gutxienez kilo erdi bat haragi baitzebilen puska txikitan igeri, eta normalean barazki hutsez beterik egonagatik lehenengo platerkadak bezainbeste kaloria izango zituzten “pierogi” famatuak. Yannickek harrituta utzi ninduen ilargi- erdi formako enpanadilla haiek ikusi eta “A! Ze ondo! Pierogiak!” esan zuenean, “txikiak ginela askotan prestatzen zizkigun amak”. Yannicken ama Kanadako Manitoba probintzian jaioa da, eta badirudi probintzia hartan etorkin poloniar asko finkatu zirela hemeretzigarren mendearen bukaeran eta hogeigarrenaren hasieran. Pierogiak, beraz, ohiko errezeta bihurtu ziren Manitobako edozein etxekoandreren sukaldean.\nTripa bapo beteta atera ginen jatetxe hartatik, eta, Ania eta Artur agurtu ondoren, atseden hartzen igaro genuen arratsaldea “Very Berry” ostatuan. Unibertsitateko zereginei heldu aurretik bi egun oso gelditzen zitzaizkigun, eta ahalik eta ondoen aprobetxatu nahi genituen inguruko bazterrak ezagutu eta turismo pixka bat egiteko.\nEguerdirako gosetuta ginenez, eta bezperan Aniak eta Arturrek Poloniarren egun nazionalaren inguruan jan ohi ziren “rogale” izeneko croissant modukoak probatzeko gomendatu zigutenez, ikusi genuen lehen gozo- dendan sartu ginen. Egun gutxiren buruan ospatu behar zuten Poznańeko poloniarrek beren festa nazionala (gogoratzeko 1918ko azaroaren 11n independentzia lortu zutela, ehun urte baino gehiagoz Austriar-Hungariar inperioaren, Prusiaren eta Errusiaren artean banatuta egon ondoren), baina ordurako edonon eros zitezkeen “rogale”-ak. Bina janda bazkari-legea egingo genuelakoan, lau “rogale” polonieraz nola eskatu pentsatzen hasi ginen. Baina gure zerrendan bat, bi eta hiru zenbakiak baizik agertzen ez zirenez, ezin ba lau eskatu! Hirurekin konformatuko beharko genuen (gero ez ginen damutu gehiago erosi ez izanaz: bakarra janda afarira arte goserik ez!). Han bota genuen gure polonierarik dotoreenean: “Dzień dobry! Trzy rogale poproszę”. Saltzaileak zirkinik ere egin gabe eman zizkigun hiru croissantak, gure ahoskera baldarraz eta deklinabide ziurrenik akastunaz inolako komentariorik egin gabe. Huraxe gure lehen arrakasta linguistikoa! Ingelesaren bitartekaritza hotz, arrotz eta inpertsonalera jo behar izan gabe lortu genuen poloniar batekin komunikatzea!\nPoloniarrei polonieraz hitz egiteak bazuen, ordea, arrisku bat: erantzuna ere polonieraz etorriko zen. Eta orduan bai komeriak! Horixe gertatu zitzaigun hurrengo egunean, Toruń hiria bisitatzera joateko treneko txartelak erosten saiatu ginenean; baita handik egun batzuetara ere, Muzeum Narodowe w Poznańiu edo Poznańeko museo nazionala ikusi nahi izan genuenean. Ondo ikasitako esaldia bota ondoren (“Dzień dobry! Nie mówię po polsku. Czy mówi Pani po angielsku?”), to! saltzailearen erantzuna, irribarre erdi batez lagunduta: barbarbarbarbarbarbarbar… Ondorioztatu genuen honelako zerbait esan nahi zigula: “Ingelesez? Zertarako behar duzu ingelesa polonieraz baldin badakizu?”. Gure burua ulertaraztea lortu izanaz harro, baina aldi berean elkarrizketarekin ezin jarraitzeaz amorratuta, erdi-ingelesez, erdi-polonieraz eta erdi-keinuka lortzen genuen azkenerako elkar ulertzea.\nArratsaldean gidatu nuen mintegia ere interesgarria izan zen oso. Harkaitz Canoren “Patinatzaile euskaldun baten memoriak” eta Rikardo Arregiren “Arestiren argazki zuri-beltz baten aurrean” itzuli zituzten polonierara filologia hispaniarreko ikasleek, poema horien gaztelaniazko bertsioetatik abiatuta. Ez zen batere lan erraza, hain zuzen ere “elementu kulturalez” beteta daudelako bi poema horiek. Han ibili ginen “irrintzi”, “akelarre”, “gaupasa”, “euskaltzale”, “maldan behera” eta abar nola polonieraratu erabakitzen… Ikasleekin artean, gurekin genuen Barbara Stawicka Pirecka irakaslea ere, zeinak Harkaitz Canoren eta Rikardo Arregiren poema liburu bana polonierara itzuliak baititu, eta asko ikasi genuen haren gogoeta eta esperientziatik.\nEuskara-ikasleak ezagutzeko aukera hurrengo egunean izan nuen. Haiei ere hitzaldi eta mintegi bana eman nien, erdi-euskaraz, erdi-ingelesez eta, Amaia Donésen laguntzaz, erdi-polonieraz… Itzulpenak euskara bezalako hizkuntza gutxituetan duen garrantziaz aritu ginen lehenik, eta gero Joseba Sarrionandiaren “Durango 1937” ipuina polonierara itzultzen ahalegindu ziren ikasleak, Amaia Donés irakasleak lagunduta. Ez zen egiteko erraza, ipuin horren beraren tonu poetikoa eta iradokitzen dituen interpretazio ugariak kontuan hartuta. Ikasle guztien euskara maila ere ez zen berdina, eta Euskal Herrian denboralditxo bat igarotakoek testua ulertzeko zailtasun handirik ez zuten arren, hona inoiz etorri gabekoek nahiko lan izan zuten hainbat esaldi interpretatzeko.\nEta poloniarrak euskaraz entzuteak eragindako harridurak liluratuta jarraitzen nuela, gau hartan beste ezusteko atsegin bat izan nuen, oraingoan euskal hitz batzuk galiziar baten ahotik entzutean. Santiago de Compostela Unibertsitateko Fernando Cabo Aseguinolaza irakaslea ere programa berbera baliatuta Poznańen zegoela aprobetxatuz, Adam Mickiewicz Unibertsitateko Magda Potok, Barbara Stawicka Pirecka eta Amaia Donés irakasleek jatetxe batera eraman gintuzten afaltzera Fernando Cabo eta biok. Atzerritar batek euskal abizena duela entzun orduko euskaldunoi sortzen zaigun jakin-minak bultzatuta, euskal jatorria nondik zetorkion galdetu nion Santiago de Compostelako literaturaren teoriako eta literatura konparatuko katedradunari, eta hara non erantzun zidan ama euskalduna zuela, nongoa eta nire aitaren herri berekoa: Zegamakoa. Mazkiaran Barrena baserrian jaio omen zen, Zumalakarregi hil zen baserri berean, eta gazterik joan omen zen Santiagora farmazia ikasketak egitera. Saiatu omen zen seme-alabei euskaraz irakasten, baina galiziera eta gaztelania ikastearekin nahiko lan, antza, eta Fernandok esan zigun hitz solte batzuk besterik ez zuela ikasi. Garai batean udaro etortzen omen ziren Zegamara, eta ondo gogoratzen omen ditu inguruko bazterrak. Nire aitaren jaiotetxea ere, Mendiata baserria, ezagutzen omen zuen, nahiz eta gaur egun guztiz erorita dagoen. Zer diren gauzak. Poznańeraino joan behar zegamar bat ezagutzera…!\nAzken eguna gelditzen zitzaigun Poznańen. Eman beharreko hitzaldi eta mintegi guztiak emanda, erlaxatu eta besteei entzutea zegokigun orain. Goizean, unibertsitateko hainbat ikaslek hiriaren bisita gidatua eskaini ziguten Fernandori eta bioi, beren gaztelania praktikan jarriz aldi berean. Unibertsitateko hiru ikasle, Yannick, Amaia Donés eta bere mutil Tomasz, Fernando… koadrila polita ibili ginen kalez kale, hiriguneko eraikin, jauregi, plaza eta kafetegi entzutetsuenak bisitatuz: Stary Rynek edo merkatu-plaza, udaletxea, Raczyński liburutegia, Poznańeko Poloniar Antzokia…\nArratsaldean, berriz, Fernando Caboren hitzaldiak entzun genituen. Ikaslez betetako anfiteatro handi batean, “La emergencia de las literaturas regionales en el siglo XIX” hitzaldia eskaini zigun. Geroago, berriz, espainiar literaturaren lekuaz aritu zitzaigun beste hitzaldi arrakastatsu batean, non “Historia de la literatura española” bildumako 9. liburukian bildu dituenak azaldu baitzizkigun.\nUnibertsitateko irakasleak agurtu, azken paper-kontuak konpondu, apunte, liburu, ordenagailu eta bestelakoak ostatuan utzi, eta Poznańeko gure azken gaua aprobetxa-tzera atera ginen. Sonia Kolaczekek lagun eta ezagun piloa deitua zuen gure ostatutik gertu zegoen Pod Minoga tabernan, eta hantxe egon ginen goizeko ordu txikiak arte, garagardo eta vodka artean oraintxe euskaraz, oraintxe polonieraz, oraintxe frantsesez, oraintxe alemanez, batekin eta bestearekin hizketan. Ordurako gure poloniar lagunik minena bihurtua zen Soniaz gain, han zeuden Amaia eta Tomasz ere (gizajoak nahikoa buruhauste zuen euskara-gaztelania-poloniera-errusieraz moldatzeko…!), eta baita unibertsitateko hainbat ikasle ere: Wero-nika Nowak, Hondarribian “au pair” moduan hainbat hilabetez egona eta euskaraz ia azenturik gabe hitz egiten zuena (harrigarria!), Natalia Stolarska, lotsati samarra izan arren euskaraz oso txukun moldatzen zena eta master amaierako tesia euskalkiei buruz idatzi zuena, Klaudia Matysiak eta Tosia Babcyszyń hispaniar filologiako ikasleak… Giroa gehiegi berotu aurretik, e-mailak eta muxuak trukatu, kontaktuan jarraitzeko promesak sinatu, polonieraz ikasitako agur guztiak azken aldiz praktikatu, eta ostatura itzuli ginen Poznańeko kale hotzetan barrena.\nPoloniara erdi hutsik eramandako maleta bete-beteta ekarri genuen Euskal Herrira, lagun, esperientzia, bizipen, jakintza berri eta ilusioz gainezka. Poloniarren abegikortasunak, irekitasunak, berritasunekiko interesak, euskararekiko lilurak… hunkituta utzi gintuzten zinez. Eskaini baino askoz ere gehiago jaso genuelako sentsazioarekin itzuli ginen, Poloniara berriro noiz itzuliko amestuz.\nBaina bizipen eta ilusio haiez guztiez gain, altxor txiki bat ere ekarri genuen maletan: Maciej Wojtyszko idazle poloniarraren hainbat ipuin, Sonia Kolaczek eta beste hainbat euskara-ikaslek Amaia Donésen laguntzarekin euskarara itzuliak. Non argitaratu bilatuko nuela agindu nien, eta hara non aurkitu dudan Senezen horretarako leku aproposa. Bihoazkie hemendik nire agur eta eskerrik beroenak Poznańeko egonaldia hain atsegina egin ziguten Sonia, Amaia, Tomasz, Ania, Klaudia, Weronika, Tosia, Natalia… eta besteei. Dziekuje! Na razie!\nFum turistikoa —beste hitz batzuetan, Fum-turista; modu txikigarrian, Fumitxu edo Fumitxo; gutxiagotan, Fumiño— bidaiatzen duen izakia da (animal transportera). Txangoak egiteko eta oporrak hartzeko aproposak diren edo aproposak diruditen lekuetan aurkitzen dira espezimenik handienak.\n—Senar, senar —esan zuen Fum andreak—, begira zer nolako izaki arraroak.\n—Izaki aspergarriak —erantzun zion Fum jaunak—. Ez dut ezertxo ere ulertzen; zertan ari dira?\n—Nire animalia laztana —esan zion Fum andreak gertuen lan egiten ari zen kastoreari—, nor zarete?\n—Kastoreak —xuxurlatu zuen kastoreak, eta zuhaitza mozten jarraitu zuen.\n—Nire kastore laztana! Zuhaitzak ezin dira jan —egin zion agiraka Fum andreak.\n—Urtegi Handia biltzeko behar dudalako egiten diot hozka —erantzun zion kastoreak, lehen baino pixka bat atseginago, norbaitek bere lanari piperrik ulertu gabe begira ziezaiokeela konturatzean pena hartu zuelako.\n—Baina horrela nekatu egiten zara —esan zuen Fum jaunak.\n—Hori ona da —adierazi zuen kastoreak.\n—Zer diozu, nire kastorea! Hori oso txarra da —esan zuen Fum andreak—. Atseden hartu behar da.\n—Zertarako? —galdetu zuen kastoreak, harrituta.\n—Nik gustuko dut nekatzea! —adierazi zuen kastoreak, eta begirada susmagarri bat bota zien—. Atseden hartzea ez dut gustuko, eta zuek?\n—Guk —Fumek elkarri begiratu zioten— atseden hartu baino ez dugu egiten!\n—Egia al da zuek atseden hartu baino ez duzuela egiten?\n—Noski baietz, nire animaliatxo laztana —erantzun zion Fum andreak.\n—Eta lan egiten ere ez zarete saiatzen? —nagusiak ziur egon nahi zuen.\n—Baina lanak nekatu egiten du —adierazi zuen Fum jaunak, minduta.\n—Utzi negarrak. Zergatik deitoratzen gaituzue horrela? —oihukatu zuen Fum jaunak, urduri.\n—Pena ematen diguzuelako —adierazi zuen negar batean nagusiak—. Ez duzue inoiz lanik egiten.\n—Eta guri zuek ematen diguzue pena —saminduta zegoen Fum jauna—; ez duzue inoiz atsedenik hartzen.\nEsaera hau baino ez zaigu geratu: “Kastoreak Fumen erruz bezala negar egitea”\n—Nor zara zu? —galdetu zioten jakintsu guztiek batera.\n—Korrika egiten dudanean, korrikalaria naiz,\nGzdats hegalaria naiz! —erantzun zuen Gzdats txikiak, eta airean biratu zen; gero, hegoak zalapartaka astindu, eta Krakoviarantz hegaldatu zen.\n—Halakorik! —esan zuen—. Halakorik! Hara! —errepikatu zuen—. Halakorik! —arretaz so egin zion Gzdatsi; berriro kurrinkatu, eta irmotasunez adierazi zuen:\n—Gauza bera esan nahi nuen —karrankatu zuen kontrako norabidetik etorritako beste belatxarre batek—. Halakorik!\n—Tiritonga apur bat lor al dezaket hemen?\n—Halakorik! Zer tiritonga?! —galdetu zuten belatxarreek batak besteari begiratuz.\n—Nire unibertsoan —erantzun zuen Gzdatsek—, Gzdats guztiek tiritonga jaten dute.\n—Begira! Hau da orduan Gzdats bat? —oihukatu zuten belatxarreek, eta tiritonga jaten duen benetako Gzdats bat ikusteaz harro hegaldatu ziren.\n“Oso desatsegina da tiritonga inon ez aurkitzea eta guztiak nire hegal laranjengatik harritzea” pentsatu zuen Gzdatsek.\n—Zergatik ari zara tantaka? (ez zekien malkoak zirenik, Gzdatsek ez baitute inoiz negarrik egiten).\n—Galdu egin naizelako —erantzun zuen mutilak—. Eta zu, nor zara?\n—Eta ni mutila naiz —esan zion mutilak—, eta bazkaritarako onddo bila genbiltzala ama galdu dut.\n—Onddoak tiritonga moduko zerbait dira, ala?\n—Ez dakit zer den tiritonga, baina onddoak jatekoa dira.\n—Tiritonga jatekoa da! —erantzun zuen Gzdatsek—. Zure ama non dagoen ez baldin badakizu, hegalda zaitez gora eta begiratu ingurura.\n—Baina nik ez daukat hegalik! —atsekabetu zen mutila, eta negarrari indartsuago ekin zion.\n—Utzi tantaka egiteari! —oihukatu zuen Gzdatsek—. Ni oso hegalari ona naiz!\n—Hop, hop! —oihukatu zuen Gzdatsek. Zirkulu handi bat egin zuen airean, eta mutilaren amatxoren aurreko adarrean eseri zen.\n—Mutila soilgunean eserita dago. Lehenbailehen joan behar dugu, tantaka batean ari delako —esan zuen.\n—Badakizu, amatxo —esan zuen Gzdatsek—, Zulo Kosmikoaren beste aldeko unibertsoan ere badaude amatxoak.\n—Zenbat aldiz esan behar dizut urrunegi ez hegaldatzeko —esan zuen amatxok, baina, egia esan, ez zegoen batere haserre.\nIstorio honen hasiera Fikanderrekin lotuta dago… Behin, Bronbak Fikanderri belarrien luzera neurtu behar izan zion. Fikanderrek Bronbaren poltsa horiaren barruan begiratu zuenean:\n—Ai ene! —oihukatu zuen—. Zenbat tresna!\n—Egon geldi! —xuxurlatu zuen Bronbak—. Bestela, inoiz ez duzu jakingo zein luzera duten zure belarriek!\n—Zalantzarik gabe —adierazi zuen—, zure belarri bakoitzak hogeita hamahiru zentimetro eta sei milimetro dauzka. Nahi al duzu emaitza hau hazbetetan?\n—Eskerrik asko, baina nahikoa da nire belarri bakoitzak hogeita hamahiru zentimetro eta piko dauzkala jakitea —esan zuen Fikanderrek—. Orain, belarri-babesa eskatzean askoz errazagoa izango da dena.\n—Noski baietz —esan zuen Bronbak, eta egutegira begiratu zuen.\n—Taula bereziaren arabera, 18 neurrikoak behar dituzu.\n—Oraintxe idatziko dut —esan zuen Fikanderrek, baina ez zuen ezer idatzi, eta termometroetako bati begira jarri zen.\n—Zergatik jokatu duzu hain modu bidegabean —galdetu zion—, eta ez dizkidazu belarriak tresna hau erabiliz neurtu?\n—Tresna hau tenperatura neurtzeko erabiltzen da —esan zuen Bronbak, Fikanderri termometroa eskutik kendu eta poltsa barruan gordetzen zuela—. Gaixotasun bat susmatzean besterik ez dut erabiltzen.\n“Zergatik ezin dira Fikanderren belarriak termometroa erabiliz neurtu?”, pentsatu zuen.\n“Bai galdera ergela! —erantzun zion bere buruari—. Tenperatura zergatik ezin den pisatu galdetzearen antzekoa litzateke”.\n—Benetan, tresnen kopurua izugarri handia da. Askoz erosoagoa litzateke ziurtagiria eta den-dena neurtzeko balioko didan tresna bakarra eramatea.\n—Lankide maitea —esan zion—. Gure Bulegoak urteak daramatza dena neurtuko duen tresna asmatu nahian. Baina kontua uste baino konplexuagoa da. Neurtu ezinezko arlo asko daude. Ez dago edertasuna neurtzeko tresnarik, alaitasuna edo tristetasuna neurtzea oso zaila da, eta dena neurtzeko tresna bakarra egitea ezinezkoa da. Momentuz, behintzat.\n— Futbol partida batean, soilik Fikander da maitemintzeko gai —esan zuten maltzurrek—. Baina, hori bai, Malbatxo zinez ederra da.\n—Eta nolakoa da pertsona susmagarri hori?\n—Oso lepoko luzea darama, lepoaren inguruan hainbat aldiz korapilatua; belarri bakoitza 30 bat zentimetrokoa du; oso begi handiak ditu, garagardoaren kolorekoak eta tristeak; larruzko txamarra beltz bat darama soinean, sigi-saga hori bat daukana; bi liburu daramatza eskuetan, eta nire leihoari begira dago etengabe —erantzun zion Malbatxok.\n—A! Fikander da! —oihukatu zuen Kurrinkak.\n—Kriminal arriskutsu bat al da? —Malbatxo, lotsatu egin behar zenuke —esan zioen detektibe ospetsuak—. Ez al duzu Fikanderren “Nire belarrien itzal madarikatua” poema irakurri?\n—Ez, azkenaldian oso gutxi irakurtzen dut. Jende askok jakin nahi du ordua...\n—Irakurtzea samurtuko dizun ideia bat daukat, baina horretaz gero hitz egingo dugu. Orain, esan Fikanderri telefonoa hartzeko.\n—Fikander jauna, Gaitan Kurrinkak telefonoa hartzeko eskatzen dizu.\n—Kaixo, Fikander al da beste aldean? —galdetu zuen detektibeak.\n—Zentzu batean, bai —erantzun zuen poetak, gero eta gorriago.\n—Ez da posible zentzu batean pertsona bat izatea eta beste batean ez —esan zuen Gai-tanek.\n—Posible da —erantzun zuen Fikanderrek tristura handiz.\n—Baina zu zara? —kezkatu zen Gaitan.\n—Ni naiz, bai —erantzun zuen Fikanderrek—, zentzu batean.\n—Zer gertatzen zaizu, Fikander? Zer demontre dela-eta zabiltza Malbatxoren atzetik?\n—Ai! —egin zuen hasperen—. Ederki...\n—Azaldu zehatzago: zer dago ederki?\n—Ezin dut. Izenak ederki osatzen du errima... urdaitxo... hestebetetxo... hirustatxo... ederki...\n—Uste dut badakidala zer gertatzen den. Eman Malbatxori.\n—Egun on! —esan zuen—. Niretzat al dira lore horiek?\n—Egun on! Bai —erantzun zuen Fikanderrek.\n—Oso jatorra zara. Pena da atzo luzaroago geratu ez izana.\n—Barkatu —esan zuen Fikanderrek, eta irribarre egin zuen, beharbada bere bizitzan lehenengo aldiz, artista serio eta pentsakorra izan baitzen beti.\n—Loreak hartu eta loreontzi batean ipiniko ditut lantokian —esan zuen Malbatxok—. Etorriko zara niregana lana bukatzen dudanean?\n—Bai, noski! —esan zuen Fikanderrek.\n—Gero arte, beraz! —agurtu zen Malbatxo—. Hirurak aldera itzuliko naiz.\n—Gero arte! —esan zuen Fikanderrek, eta irribarre egin zuen berriro; tristexeago, ordea, Malbatxo ba- zihoan eta.\n—Ez nuen zuregandik halakorik espero, Malbatxo...\n—Egun on —agurtu zuen Malbatxok.\n—Ez nuen halakorik espero —errepikatu zuen Katagorrik—. Udal lorategiko zaindaria naiz, eta oraintxe konturatu naiz norbaitek lore batzuk hartu dituela gaur gure lorategitik. Nor izango eta... a zer nolako ezustea Malbatxo izan dela jakitean! Eska zenitzakeen behintzat, pentsatu gabe hartu beharrean...\n—Sentitzen dut, baina arazoak eragin dizkidazu udal lorategiko loreak hartzeagatik, eta, zoritxarrez, ezin izango dizut zaldiko-maldikora lagundu.\n“Harri eta zur gelditu naiz”, pentsatu zuen, eta alde egin zuen.\n—Hamabiak eta berrogeita hamahiru, hamabiak eta berrogeita hamahiru —esaten ari zen Malbatxo entzungailutik honako hau heldu zitzaionean:\n—Hamabiak eta berrogeita hamahiru, hamabiak eta berrogeita hamahiru —errepikatzen zuen Mal- batxok. Bere berunezko borondateari esker soilik lortu zuen arauak ez haustea.\n—Hamabiak eta berrogeita hamalau, hamabiak eta berrogeita hamalau —jarraitu zuen.\n—Hamabiak eta berrogeita hamalau, hamabiak eta berrogeita hamalau...\nEta Fikanderrek hanka sartu izan ez balu, auskalo nola bukatuko zen istorio hau. Etsipenez jota, telefono kabinatik atera zen bere baitan “Zer geratzen zait? Banoa...” behin eta berriro errepikatuz. Aurretik egindako bizkar-zorroa bizkarrean jarri eta aurrera abiatu zen. Liburu guztiak ez baitziren motxilan kabitzen, batzuk eskuetan zeramatzan. Bere lepoko luzea laxatzen ari zitzaion pauso bakoitzean, eta lurrerantz irristatzen ari zitzaion, harik eta azkenean harekin behaztopa egin zuen arte. Erorketa hain izan zen gogorra, ezen kontzientzia guztiz galdu baitzuen, eta esnatu zenean hitz nahastuak errepikatzeari ekin zion: “Zer joaten zait? Geratuko naiz...” eta Malbatxo makurtuaren aurpegi ederra ikusi zuen bere gainean. Buruko benda aldatzen ari zitzaion momentu hartan. Hain zorigaitzekoa (edo zorionekoa) izan zen estropezua, ezen hiru egun eman behar izan baitzituen ohean. Goizero, Bronba etortzen zitzaion beirazko termometroaz tenperatura neurtzera. Malbatxok aran zukua egiten zion, eta Gaitan Kurrinkak magnetofono, erloju eta telefonoaren funtzioak betetzen zituen makina berezi bat asmatu berri zuenez, nahi zuenean joan ahal izaten zuen lanera, Fikander bere onera itzuli zenean ere bai. Katagorriri berriro eskatu zioten barkamena, eta barkamen-poema berezi bat irakurri zioten elkarrekin: “Pena alferrak, lorategi hutsa”. Handik aurrera oso gutxitan daude bakarrik, baina ipuinaren zati hau poetari utziko diogu...\nJakina, Gaitan Kurrinkaren abenturei buruz liburu oso bat idatz daiteke (berez, horrelako liburu bat idazten ari omen dira dagoeneko; egileak, Bronbak, behin-behineko izenburua ere eman dio: “Gaitan Kurrinkaren abenturak”). Baina gure asmoa ez da hain konplexutasun handiko jardueraren berri ematea, gure pertsonaiaren nortasuna eta izaera modu apalean deskribatzea baizik.\nDeskripzio honetan ezin da ahaztu Kurrinkak “Pazientzia Handiko Detektibeen Martxa” konposatu eta idatzi zuela. Hona hemen poema:\nAsteak zeramatzan krimen oso sofistikatu baten atzetik, baina gaizkileak beti egiten zuen ihes eta, gainera, etengabe sartzen zion ziria. Bere aurkaria bereziki argia zela konturatu zen Kurrinka. Trebetasunez saihesten zituen bere tranpa guztiak, eta are gehiago, batzuetan adarra ere jotzen zion detektibe nekaezinari. Esneketaria 17 zenbakidun etxetik ateratzen ari zen momentua baliatu zuen Kurrinkak ezkutuka sartzeko, zera pentsatzen zuen bitartean: “beharbada garaiz iritsiko naiz, beharbada...”.\n—Geldi hor, Makabiti, tiragomaz apuntatzen ari naiz! Ez saiatu trikimailu bakar bat ere egiten!\n—Gaitan Kurrinka jauna? —galdetu zuen—. Asko entzun dut zutaz! Ados —egin zuen hasperen—, galdu egin dut!\n—Orain, behin ikusi zaitudala, ez daukazu ihesbiderik; edonon aurkituko zintuzket!\n—Zer gertatuko da nirekin? —galdetu zuen Makabitik.\n—Ba, ez dut uste poztuko zinatekeenik zure burua biktimei entregatuko banie —xuxurlatu zuen Kurrinkak.\n—Egia esan, niri ere konponbide hau ez zait egokia iruditzen —adierazi zuen detektibeak—. Horrelako kasuak gure artean, animalion artean konpondu behar ditugu. Emango dizut hobetzeko aukera, errehabilitazioaren aldekoa bainaiz! —jarraitu zuen—. Baina orain irten gaitezen hemendik behingoz, bestela, nahiz eta ez duzun botila esne hau hasi ere egin, biok kolpatuko gaituzte. Etxean hitz egingo dugu.\n—Biok ondo dakigu ez zarela edonor, Makabiti! Horregatik, ohore handiko katutzat hartu nahi zaitut. Biok ondo dakigu frogatu dudana garrantzirik gabeko krimena dela azken finean. Ez zaizu ezer larririk gertatuko, baina nahikoa izango da zure aktibitate kriminala gainbehera joan dadin. Nire artxiboan zaude, eta hemendik aurrera, ziurrenik, behin baino gehiagotan sartuko duzu hanka. Hona hemen nire baldintzak: aktibitate kriminala goitik behera utziko duzu, lapur arruntei ez diezu aholkurik emango, ezta bestelako laguntzarik ere, kalte guztiak konponduko dituzu, ahal den kasuetan, eta orain arteko bizimodua bukatutzat hartzen duzula hitzemango didazu.\n—Ez da hain erraza —egin zuen miau—. Etxerik ere ez dut.\n—Gaitan jauna —hasi zen—, barka iezadazu ausardia, baina erabakia hartu aurretik jokatuko al ditugu partida batzuk? Beti amestu dut zu bezalako aurkari bat izatearekin.\nGertaera horien deskribapen sakonagoa Bronbaren liburuan aurkituko duzue. Eta Bronba, bide batez, zalantzetan dago, titulua aldatzea pentsatzen ari baita: “Makabiti Katuaren Errehabilitazioa”.


Sabana ekosistema bat da eta bere ezaugarriak belar altuen ugaritasuna eta zuhaitz gabezia dira, zuhaitzak egotekotan, txikiak izaten dira. Gune tropikal eta subtropikaletan kokatzen dira, klima tropikal lehorretan gehienbat. Sabana urtaro lehor eta luze bati dago lotua. Urtaro euritsuetan, belar-landarediak lur guztia estaltzen du. Belarrak urtaro lehorraren bukaeran hiltzen dira baina lurpeko zurtoinei esker (errizomei esker) zeinak erreserba-substantziak pilatzen dituzten, urtaro euritsuan berriz ere sortzen dira.\nBelar-ugaritasunak mesede egiten die animalia-talde herbiboroen bizitzari: larre onenak eta ura dauden guneak topatzeko asmoz bizilekuz aldatzen dutelako gazelek, ñuek, elefanteek, zebrek eta bufaloek. Azken hauek animalia karniboroak izaten dituzte atzetik segika: lehoiak, gepardoak, lehoinabarrak, hienak. Sabanan intsektu ugari ere bizi dira, adibidez, termitak eta sabanari egokitutako beste hainbat animalia, esaterako, hegazti lasterkariak (ostrukak).\nSabanako zuhaitzak ez dira oihaneko zuhaitzen espezie berekoak. Lehorteen eta suaren ondorioekiko erresistenteak dira. Sustrai oso garatuak eta sakonak dituzte, urtaro lehorraren amaieran aldian-aldian landaredia suntsitzen duten suteetan errez gero, berriz sortzen dira enborretik, hosto txikiak eta arantzadunak dituzte transpirazioa zein ur-galerak saihesteko, eta adaburua aterki-formakoa izaten dute eguzkiarengandik babesteko. Zuhaitz mota hauen artean esanguratsuak dira akazia arantzatsua, urtaro lehorrean zehar hostoak galtzen dituena, eta baobaba.\nAustralia iparraldean, Hego Amerikan, Afrika tropikalean eta Asian aurki daitezke sabanak. Adibide esanguratsuenen artean Serengetikoa dago, Tanzanian (Afrika) kokatua, eta baita Kolonbian eta Venezuelan dagoen Llanos ordokia ere.\nLarre tropikalen, subtropikalen, sabanen eta sastrakadien kokapena munduan\nGazelak sabana afrikarrean\nAkazia Namibiako sabanan\nOrrialdearen azken aldaketa: 19 abendua 2016, 17:17.


Bahiketa – PuntoyAparte\nBuenos Airesko La Hoz egunkarian luzetsita daude, Matxinen artikulua iristen ez delako. Ez artikulua, ez Matxin bera. Haren inguruko berririk ez dagoela jabetzean, alarmak piztu zaizkio Eduri, lagun mina baitu; Euskal Herritik ihesi alde egin zuenean, Matxinek lagundu zion Argentinara. Bizi-bizi ari da Eduren burua, arriskuak ez baitira gutxi: ultra-eskuinak bahituko al zuen laguna, edo zerbitzu sekretuek? Nongotarrek, baina? Edo Euskal Herrira itzultzea erabaki ote du, berari ezer esan gabe? Sortuz gero inoiz desagertu ez diren beldurrak, mamuak, kontzientzia txarra, eldarnioak… Guztiak hasi dira dantzan Eduren baitan, bizitokiaren eta sorterriaren, iraganaren eta orainaren, errealitatearen eta fantasiaren arteko espiral zoro batean. Bahituta nor edo zer egon den ez jakiteraino.\nEditorial: Txalaparta, S.L. Encuadernación: Libro Idioma: spa Número de páginas: 140 Año de edición: 1/9/2020 ISBN: 978-84-18252-19-8 Peso: 170 gr Dimensiones: 190x120x8 mm\n8 × 120 × 190 mm